Pravidlá financovania školských máp pre OŠ na rok 2003

V záujme uľahčenia prípravy školských máp do tlače, objektívneho rozdelenia finančných prostriedkov ako aj lepšieho využitia školských máp v prospech rozvoja orientačných športov ustanovuje PSZOŠ na návrh Mapovej komisie na základe doterajších skúseností Pravidlá financovania školských máp pre OŠ.

SZOŠ podporí v rámci svojich možností vydanie mapy na školské športové súťaže Slovenskej asociácie športu na školách v orientačných športoch (ďalej len školské mapy) toho klubu, ktorý splnil nasledujúce podmienky:

a) Klub požiadal SZOŠ o podporu vydania školskej mapy tak, že úplne vyplnenú žiadosť podľa Prílohy 1 – Žiadosti o podporu vydania školskej mapy postúpil Mapovej komisii SZOŠ (ďalej len MK) osobne, poštou alebo elektronicky. Termínová uzávierka žiadostí o podporu vydania školskej mapy je 15.3.2003. Doručenie žiadosti po uzávierke bude pri rozhodovaní o výške podpory zohľadnené (viď Príloha 2).
b) Všetky zo strany SZOŠ v predchádzajúcich kalendárnych rokoch už podporené školské mapy klubu, ktorý SZOŠ o podporu školskej mapy žiada (ďalej len žiadateľ), boli použité na školské športové súťaže SAŠŠ v orientačných športoch.

c) Školské mapy pre OB, LOB a OC sú v súlade s platnou medzinárodnou normou pre mapy pre OŠ (ISOM 2000 a modifikácie schválené MC IOF).
d) Na školskej mape sú uvedené povinné údaje v zmysle Mapového poriadku SZOŠ a 3 mm vysoký nápis:

„Mapa slúži na školské športové súťaže v ... (doplniť príslušný orientačný šport) a jej vydanie podporil Slovenský zväz orientačných športov“

e) Žiadateľ poskytol MK SZOŠ v zmysle Mapového poriadku potrebný počet výtlačkov podporenej školskej mapy do zborníka máp a mapový súbor vo formáte ocd. 

f) Žiadateľ v rozsahu požadovanom SZOŠ vydokladoval náklady na tlač školskej mapy.

g) Školská mapa, o ktorej podporu žiadateľ v danom kalendárnom roku žiadal, bola vydaná v tom istom kalendárnom roku, inak sa spomedzi v tom roku podporovaných máp vyradí.

h) Školská mapa podporená v danom kalendárnom roku bola v tom istom kalendárnom roku použitá na školskú športovú súťaž SAŠŠ v OŠ.

O výške dotácie rozhoduje SZOŠ na návrh MK po uzávierke žiadostí podľa Kľúča na rozdelenie podpory vydania školských máp (Príloha 2).

Podľa miery a závažnosti nesplnenia týchto podmienok môže SZOŠ dotáciu krátiť, zrušiť resp. požadovať jej vrátenie.

Podpora SZOŠ na vydanie školskej mapy nie je zo strany klubu nárokovateľná.

Podklady pre tlač mapy klub dodá tlačiarni do termínu určeného na základe vzájomnej dohody.

V Bratislave, 12.2.2003



Martin Bednárik, predseda MK SZOŠ

Príloha 1 

Žiadosť o podporu vydania školskej mapy

Žiadateľ ju podáva za každú školskú mapu, o ktorej podporu žiada, zvlášť.

1. Názov a adresa žiadateľa (klubu)
2. Názov mapy

3. Priorita vydania mapy (ďalej len priorita - prirodzené číslo) 

4. Mierka a približné rozmery (odporúčaný maximálny formát A4)
5. Termín použitia mapy

6. Tlačiareň

7. Požadovaný náklad (500 alebo 1000ks)
8. Požadovaný počet farieb a technológia tlače (CMYK alebo tlač priamymi farbami)

Príloha 2

Kľúč na rozdelenie podpory vydania školských máp
MK SZOŠ zhodnotí splnenie podmienky b)  Pravidiel financovania školských máp pre OŠ na rok 2003 žiadateľmi, dočasne vyradí a upovedomí o tom tých, čo podmienku nesplnili. Roztriedi zvyšné žiadosti o podporu do troch skupín podľa priority a toho, či stihli uzávierku:

1. skupina: Priorita 1 a žiadosť prišla do uzávierky

2. skupina: Ostatné priority a žiadosť prišla do uzávierky

3. skupina: Žiadosti po uzávierke

Po roztriedení žiadostí SZOŠ v spolupráci s klubmi zadá objednávky na tlač školských máp z 1. skupiny jednotlivým zúčastneným tlačiarňam a vyzve ich predložiť predbežnú kalkuláciu nákladov na tlač. 

Ak suma nákladov prekročí sumu určenú na vydávanie školských máp v príslušnom roku, SZOŠ po konzultácii s klubmi a tlačiarňami vykoná korekciu objednávok, t.j.:

a/ zníži náklad 

b/ vyzve kluby a tlačiarne na zníženie počtu farieb (ak to je možné), úpravu rozmerov (v nutnom prípade aj mierky) máp

V prípade, že ani týmito opatreniami nie je možné dosiahnuť potrebné zníženie nákladov resp. žiadateľ na ne nie je ochotný pristúpiť, je nutná finančná spoluúčasť žiadateľa. Formu spoluúčasti dohodne zväz s klubmi a s tlačiarňami. Ak sa nepodarí formu spoluúčasti dohodnúť, podpora nebude žiadateľovi poskytnutá.

Ak suma nákladov za školské mapy z 1. skupiny neprekročí sumu určenú na vydávanie školských máp v príslušnom roku, poskytnú sa zvyšné prostriedky na vydanie školských máp z 2. skupiny. Na tento účel sa poskytnú aj prostriedky pôvodne určené na vydanie tých máp z 1.skupiny, ktoré nakoniec z akýchkoľvek dôvodov vyčerpané neboli.

Ak suma nákladov za školské mapy z 1. skupiny a 2. skupiny neprekročí sumu určenú na vydávanie školských máp v príslušnom roku, poskytnú sa zvyšné prostriedky na vydanie školských máp z 3. skupiny. Na tento účel sa poskytnú aj prostriedky pôvodne určené na vydanie tých máp z 1.skupiny a 2. skupiny, ktoré nakoniec z akýchkoľvek dôvodov vyčerpané neboli.

Ak suma nákladov za školské mapy neprekročí sumu určenú na vydávanie školských máp v príslušnom roku, poskytnú sa zvyšné prostriedky na vydanie školských máp v nasledujúcom roku. Na tento účel sa poskytnú aj prostriedky pôvodne určené na vydanie tých školských máp, ktoré nakoniec z akýchkoľvek dôvodov vyčerpané neboli.

U máp z 2. a 3. skupiny môže SZOŠ pristúpiť k úprave požadovaného nákladu i rozmerov a technológie tlače mapy aj bez súhlasu dotknutých klubov. V prípade potreby vyzve SZOŠ žiadateľov na finančnú spoluúčasť a dohodne s nimi a s tlačiarňami jej formy. Ak sa nepodarí formu spoluúčasti dohodnúť, podpora nebude žiadateľovi poskytnutá.

� Žiadateľ zoradí všetky mapy, o podporu ktorých vydania žiada, podľa priority tak, že im priradí navzájom rôzne prirodzené čísla – čím vyššia priorita, tým nižšie číslo. Najvyššia možná priorita bude označená číslom 1. Žiadateľ nemusí prioritu 1 priradiť žiadnej z máp! 





